ไควเอต (เมทัลเกียร์)

**ไควเอต** (; ) เป็นตัวละครจากซีรีส์*[[เมทัลเกียร์]]*ของบริษัทโคนามิ ที่รังสรรค์โดยฮิเดโอะ โคจิมะ, ออกแบบโดยโยจิ ชินกาวะ และรับบทโดยสเตฟานี โยสเติน ไควเอตปรากฏในเกมลอบเร้นแอ็กชันผจญภัย ค.ศ. 2015 อย่าง*[[เมทัลเกียร์โซลิด 5: เดอะแฟนทอมเพน]]* ในฐานะหนึ่งในบอสเกมที่ขัดขวางเวนอมสเนกซึ่งเป็นตัวเอก แต่ยังสามารถกลายเป็นเป็นพันธมิตรที่สามารถทำภารกิจร่วมกับเขาได้ ตัวละครนี้เป็นนักฆ่าฝีมือดีและพลซุ่มยิงที่มีความสามารถเหนือมนุษย์ของกองกำลังจู่โจมแอบแฝงเอกซ์โอเอฟ ซึ่งเป็นกองพลแดงของสำนักข่าวกรองอเมริกันไซเฟอร์ ทั้งนี้ ขึ้นอยู่กับการกระทำของผู้เล่น เธอสามารถถูกจับโดยเวนอมสเนก และในที่สุดก็ถูกใช้เป็นสมาชิกกองทหารรับจ้างไดมอนด์ด็อกส์ของเขา

การออกแบบและตัวละครของไควเอตได้รับการตอบสนองที่หลากหลาย นักวิจารณ์ชาวตะวันตกหลายคนตอบสนองในทางลบต่อการออกแบบของไควเอต โดยพิจารณาว่าเย้ายวนทางเพศมากเกินไป ในขณะที่บางคนปกป้องโดยอ้างถึงเรื่องราวเบื้องหลัง ในด้านการออกแบบภาพ โคจิมะตั้งข้อสังเกตว่าเขามุ่งมั่นที่จะสร้างตัวละครที่เป็นเอกลักษณ์ไม่ใช่แค่เรื่องอีโรติก ส่วนโยสเตินยังปกป้องตัวละครในการสัมภาษณ์ก่อนวางจำหน่าย โดยขอให้ผู้เล่นดูเรื่องราวก่อน กระนั้น ไควเอตได้กลายเป็นตัวละครยอดนิยมในการแต่งคอสเพลย์

## แนวคิดและการออกแบบ
ไควเอตได้รับต้นแบบมาจากโมชันแคปเจอร์และให้เสียงโดยสเตฟานี โยสเติน ซึ่งเป็นนางแบบชาวดัตช์ เธอได้รับโทรศัพท์จากหน่วยงานของเธอให้ออดิชันในฐานะนักแสดงโมชันแคปเจอร์สำหรับวิดีโอเกมที่ไม่ได้ระบุรายละเอียด อย่างไรก็ตาม ด้วยความเป็นแฟนตัวยงของวิดีโอเกม เธอจึงจำผู้กำกับเกมอย่างฮิเดโอะ โคจิมะ ในการออดิชันได้ และเฉลียวใจว่านี่เป็นเกม*เมทัลเกียร์*ภาคใหม่ หลังจากได้รับบทและเริ่มกระบวนการโมชันแคปเจอร์และการสแกน 3 มิติ โยสเตินได้แสดงอาร์ตเวิร์คของตัวละครดังกล่าว ซึ่งเธอบอกว่าเกือบจะเหมือนกับผลงานที่เสร็จสมบูรณ์แล้ว แต่ไม่ได้บอกอย่างเจาะจงว่าเธอจะเล่นเป็นตัวละครใด ซึ่งกระบวนการนี้ใช้เวลาสองปี และเธอไม่เคยจับปืนมาก่อน เธอได้รับการฝึกฝนการต่อสู้อย่างมืออาชีพเพื่อจัดการกับอาวุธหลายชนิด แม้ว่าตัวละครดังกล่าวจะไม่ได้พูดในระหว่างเกมส่วนใหญ่ แต่โคจิมะก็พอใจกับผลงานของโยสเตินมาก จนขอให้เธอ "เปล่งเสียง" ตัวละครด้วยการแสดงอารมณ์ต่าง ๆ ผ่านเสียงครวญครางและเสียงฮัมเท่านั้น ส่วน "ธีมของไควเอต" ซึ่งเป็นเสียงร้องที่แต่งโดยอากิฮิโระ ฮนดะ และเขียนโดยลุดวิก ฟอร์เซล นั้นร้องโดยโยสเตินสำหรับออริจินัลซาวด์แทร็กของเกม และเธอยังได้ปฏิบัติหน้าที่บนเวทีในงานเดอะเกมอะวอดส์ ค.ศ. 2015

เมื่อถามถึงไควเอต โคจิมะตอบว่า: "ในเกม ไควเอตเป็นนางเอกหลัก ไม่ว่าเธอจะเป็นมิตรหรือศัตรูก็ยังไม่ได้รับการเปิดเผย ดังนั้นผมจึงต้องระมัดระวังในการคัดเลือกบทของเธอ โดยปกติแล้ว*เมทัลเกียร์โซลิด*จะมีทั้งคนเก่าคนแก่และไอ้แก่ (ฮ่า ๆ) สเตฟานีมีทักษะในการแสดงมากแต่เนื่องจากเธอไม่เคยถือปืนแบบนั้นเลย เราจึงขอให้เธอฝึกซ้อมที่บ้าน" และเมื่อพูดถึงการออกแบบไควเอตเพียงไม่กี่วันหลังจากเธอได้รับการเปิดเผยอย่างเต็มรูปแบบในเดือนกันยายน ค.ศ. 2013 โคจิมะได้ทวีตว่าเขาขอให้โยจิ ชินกาวะ เป็นนักออกแบบหลักสำหรับตัวละครที่ "อีโรติกมากขึ้น" ซึ่งอันที่จริง ความคิดดั้งเดิมของเขาเกี่ยวกับเธอคือการที่เธอเปลือยเปล่า เพื่อตอบสนองต่อปฏิกิริยาต่อข้อความนี้ เขาชี้แจงว่า: "บางทีวลี 'อีโรติก' อาจไม่ใช่ [คำที่ถูกต้องสำหรับ] สิ่งที่ผมพยายามจะพูดจริง ๆ สิ่งที่ผมพยายามทำจริง ๆ คือสร้างตัวละครที่มีเอกลักษณ์ แน่นอนว่าหนึ่งในนั้นคือไควเอต เธอเป็นตัวละครที่มีเอกลักษณ์จริงๆ ผมอยากจะเพิ่มความเซ็กซีให้แก่เธอ จริง ๆ แล้วมันไม่ได้ควรจะเป็นอีโรติก แต่เซ็กซี" นอกจากนี้ เขายังกล่าวอีกว่า "คุณจะสังเกตเห็น [เมื่อคุณเล่น] แต่มีบทสนทนาที่จำกัดกับ [ตัวละคร] และด้วยเหตุนี้เราจึงต้องการแสดงคุณลักษณะของตัวละครแต่ละตัวจริง ๆ ความเซ็กซีอาจเป็นสำหรับผู้ชาย, อาวุธ, ยานพาหนะ มันเป็นลักษณะนั้นจริง ๆ" ชินกาวะกล่าวเสริมว่า "จากมุมมองของผม มันไม่ใช่แค่ตัวละคร แต่บ่อยครั้งที่ผมมองอาวุธหรือยานพาหนะแล้วคิดว่า 'มันเซ็กซีจริง ๆ' ไม่ใช่แค่ตัวละครเท่านั้น แต่ยังรวมถึงเครื่องจักรและอาวุธ [อีกด้วย]"

โคจิมะกล่าวว่าการออกแบบไควเอตนั้นเพื่อดึงดูดใจคอสเพลเยอร์และเพื่อขายฟิกเกอร์ นอกจากนี้ เขายังทวีตข้อความเพิ่มเติมเพื่อสาธิตรายละเอียดของตัวละครให้แก่คอสเพลเยอร์ในยุคแรก ๆ เช่นกัน โคจิมะกล่าวถึงเครื่องแต่งกายของเธอว่า "เมื่อคุณเห็นว่าเธอเข้ากับเรื่องราวได้อย่างไร คุณจะเข้าใจว่าทำไมเธอถึงดูเป็นแบบนั้น แม้ว่าจะไม่มีพื้นฐานเหล่านี้มาก่อน แต่ผมก็เข้าใจได้อย่างแน่นอนว่าเหตุใดจึงมีข้อกังวลต่าง ๆ เกิดขึ้น ผมจะบอกว่ามีเหตุผลที่ทำให้เธอดูแบบนี้และสวมเสื้อผ้าแบบนั้น รวมทั้งมันเป็นส่วนหนึ่งของเกม โดยการเรียนรู้เหตุผลเหล่านั้นทีละอย่าง" ตามที่โคจิมะกล่าวไว้เอง ไควเอตเป็นตัวละครหญิงที่กล้าหาญเพียงตัวเดียวในเกม*เมทัลเกียร์โซลิด 5* ซึ่งแตกต่างจากตัวละครหญิงที่มักจะเป็นสามในสี่ตัวในผลงานช่วงแรก ๆ ของเขา โดยเขาได้บรรยายถึงเธอว่าทรงพลังแต่ก็เปราะบาง รวมถึงในภายหลังเขายังได้เปรียบเทียบไควเอตกับตัวละครเอกของมาติลดา ลุตซ์ จากภาพยนตร์แอ็กชันระทึกขวัญเกี่ยวกับการแก้แค้นการข่มขืนเรื่อง*[[ดับแค้น]]*ใน ค.ศ. 2017

โยสเตินได้พูดถึงทฤษฎีแฟน ๆ ก่อนการเปิดตัว เช่น ทฤษฎีที่ว่าไควเอตจะเป็นชิโกที่แปลงเพศจากเกมภาคก่อน ๆ หรือไม่ก็เป็นสไนเปอร์วูล์ฟวัยสาว ซึ่งเธอปฏิเสธทั้งสองข้อนี้ และก่อนหน้านี้ โคจิมะเคยกล่าวไว้ใน ค.ศ. 2013 ว่า "ผมรู้ว่ามีคนกังวลเกี่ยวกับ 'ไควเอต' แต่ไม่ต้องกังวลไป ผมสร้างตัวละครของเธอขึ้นมาเพื่อเป็นตัวตรงข้ามกับตัวละครหญิงในเกมต่อสู้ยุคก่อน ๆ ที่ถูกเปิดเผยเรือนร่างมากเกินไป 'ไควเอต' ที่ไม่มีบทพูดใด ๆ ก็จะถูกพูดถึงในเรื่องเช่นกัน แต่เมื่อคุณรู้สาเหตุลับที่ทำให้เธอถูกเปิดเผยเรือนร่าง คุณจะรู้สึกละอายใจกับคำพูดและการกระทำของตัวเอง" เขากล่าวเสริมว่า "การตอบรับของการเปิดเผยเรื่อง 'ไควเอต' ที่เกิดจากอินเทอร์เน็ตเมื่อไม่กี่วันก่อนนั้น คือสิ่งที่*เมทัลเกียร์โซลิด 5* นั้นเป็นอย่างแน่นอน"

## การปรากฏตัว

### ชีวประวัติตัวละคร
ภายในซีรีส์เกม*[[เมทัลเกียร์]]* ไควเอตปรากฏเฉพาะใน*[[เมทัลเกียร์โซลิด 5: เดอะแฟนทอมเพน]]* เมื่อบิ๊กบอสได้ตื่นขึ้นในโรงพยาบาลประเทศไซปรัสจากอาการโคม่าใน ค.ศ. 1984 ไควเอตเป็นหนึ่งในทหารจำนวนมากที่ไซเฟอร์ส่งมาเพื่อสังหารเขา ขณะที่เธอกำลังจะสังหารเป้าหมาย ชายคนหนึ่งที่เรียกตัวเองว่าอิชมาเอลได้เข้ามาช่วยด้วยการต่อกรกับเธอให้พ้นไป ซึ่งเธอได้ถูกสาดด้วยเอทานอลทางการแพทย์และสารเคมีอื่น ๆ รวมถึงถูกจุดไฟจนกระทั่งเธอหนีออกทางหน้าต่าง

จากนั้น ไควเอตก็ถูกส่งไปที่อัฟกานิสถานโดยสคัลเฟซและได้รับมอบหมายให้กำจัดเจ้าหน้าที่โซเวียตที่ต่อต้านการพัฒนาเมทัลเกียร์ซาเฮแลนโธรปัสของเขา หลังจากที่เวนอมสเนกเดินเข้ามาในแนวสายตาของเธอ เธอก็เริ่มยิงใส่เขา แต่หลังจากเอาชนะเธอในการต่อสู้ ผู้เล่นสามารถเลือกที่จะฆ่าเธอหรือจับเธอแล้วพาเธอกลับฐานได้ หากเลือกอย่างหลัง เธอจะถูกทรมานในการสอบสวน แต่รีโวลเวอร์ออเซลอตพยายามโน้มน้าวผู้บังคับการมิลเลอร์ไม่ให้ประหารชีวิตเธอ เมื่อพูดคุยกับโคดทอล์กเกอร์ในภาษาแนวาโฮ ไควเอตเปิดเผยว่าสคัลเฟซตั้งใจจะใช้เธอต่อต้านเวนอมสเนกและกองทัพของเขา เธอจะยอมให้ตัวเองถูกจับและส่งไปที่ฐานแม่ จากนั้นก็แพร่เชื้อปรสิตในเส้นเสียงภาษาอังกฤษที่ฝังอยู่ในตัวเธอให้กับทุกคนที่นั่น ปรสิตเหล่านี้จะแพร่กระจายและท้ายที่สุดจะสังหารใครก็ตามที่พูดภาษาอังกฤษในฐาน (ซึ่งโดยพื้นฐานแล้วคือสมาชิกของไดมอนด์ด็อกส์ทั้งหมด) รวมถึงตัวเธอเอง นอกจากนี้ เธอยังต้องได้รับ "การบำบัดด้วยปรสิต" ก่อนที่จะถูกส่งไปประจำการ โดยปรสิตจะถูกนำเข้าสู่ร่างกายของเธอเพื่อให้เธอมีชีวิตอยู่ต่อไปหลังจากที่เธอถูกจุดไฟ สิ่งเหล่านี้ยังช่วยเพิ่มความแข็งแกร่ง, ความคล่องตัว และความเร็วให้แก่เธอ รวมถึงความยืดหยุ่น, ความทนทาน และความสามารถในการฟื้นตัวที่เหนือมนุษย์ ไม่เหมือนกับหน่วยยสคัลส์ที่เป็นทหารที่ได้รับการปรับปรุงด้วยปรสิตที่พบเจอในเกม ไควเอตยังคงรักษารูปลักษณ์ภายนอกที่ดูเป็นมนุษย์ไว้ เนื่องจากอาการบาดเจ็บของเธอ ปรสิตจึงเข้ามาชดเชยผิวหนังที่ถูกไฟไหม้ของเธอ ทำให้เธอสามารถ "หายใจ" ผ่านทางผิวหนังได้ โดยต้องสวมเสื้อผ้าให้น้อยที่สุดเท่าที่จะทำได้ เพราะการปิดผิวหนังจะทำให้เธอขาดอากาศหายใจ อย่างไรก็ตาม เวลาที่เธออยู่กับไดมอนด์ด็อกส์ได้ทำให้เธอตัดสินใจออกจากเอกซ์โอเอฟ และเธอยังคงเงียบเพื่อป้องกันการติดเชื้อ หลังจากเกิดการระบาดของปรสิตครั้งที่สองบนฐานของไดมอนด์ด็อกส์อันเนื่องมาจากการกลายพันธุ์ ไควเอตก็หายตัวไปในอัฟกานิสถาน โดยตระหนักว่าเธอไม่สามารถรับประกันความปลอดภัยของไดมอนด์ด็อกส์ได้ เพราะเชื่อว่าเธอได้ทรยศต่อพวกเขา เวนอมสเนกจึงติดตามไปสืบสวน ขณะที่สเนกมาถึง เขาได้เห็นกลุ่มทหารโซเวียตโจมตีและพยายามจะกดให้ไควเอตจมน้ำ (และบางทีอาจข่มขืน) แต่ไควเอตได้โจมตีและเอาชนะบรรดาทหารอย่างโหดร้าย สเนกช่วยเธอต่อสู้กับกองทหารยานเกราะโซเวียต แต่เธอได้รับบาดเจ็บสาหัสในตอนท้ายการต่อสู้ สเนกถูกบีบบังคับให้แบกไควเอตไปในขณะที่กองกำลังเสริมของโซเวียตมาถึง แต่แล้วก็ถูกงูพิษกัดและหมดสติไป ครั้นเพื่อช่วยชีวิตสเนก ไควเอตก็ตกในสถานการณ์บังคับให้พูดภาษาอังกฤษเพื่อบอกทางแก่นักบินเฮลิคอปเตอร์ของเขา เมื่อปรสิตในเส้นเสียงของไควเอตถูกกระตุ้นแล้ว เธอก็หายตัวไปในถิ่นทุรกันดารอัฟกานิสถานเพื่อหลีกเลี่ยงการก่อให้เกิดโรคระบาดอีกครั้ง เธอบันทึกและทิ้งเทปบันทึกเสียงเป็นภาษาอังกฤษไว้ให้แก่สเนก ขณะเดินอยู่เพียงลำพังในทะเลทราย โดยไม่มีใครรู้ชะตากรรมของเธอ

## อ้างอิง

## แหล่งข้อมูลอื่น

* 

หมวดหมู่:ตัวละครหญิงในวิดีโอเกม
หมวดหมู่:ตัวละครที่เป็นทหารชาวรัสเซีย
หมวดหมู่:ตัวละครที่เป็นสายลับชาวรัสเซีย
หมวดหมู่:ตัวละครที่เป็นพลแม่นปืนและพลซุ่มยิง
หมวดหมู่:ตัวละครที่เป็นสายลับและจารชน
หมวดหมู่:ตัวละครที่เป็นเหยื่อการทดลองมนุษย์
หมวดหมู่:ตัวละครในบันเทิงคดีที่มีความทนทานหรือการไม่สามารถทำลายได้
หมวดหมู่:ตัวละครเมทัลเกียร์
หมวดหมู่:บอสวิดีโอเกม
หมวดหมู่:ตัวละครวิดีโอเกมที่เป็นไซด์คิก
หมวดหมู่:ตัวละครชาวรัสเซียในวิดีโอเกม